Verko Serduĉko

**Verko Serduĉko** (, , la "oficiala"
latinlitera transskribo de la nomo estas *Verka Serduchka*) estas la plej
fama kaj sukcesa sceneja rolo de ukrainia aktoro kaj kantisto
Andreo Danilko. Verko Serduĉko estas mezaĝa, ŝercema, iom troornamita kaj plumpa
virino, kiu parolas ukrain-rusan mislingvaĵon (surĵikon) kaj kantas viglajn kaj dancigajn
ukrain-folklorecajn kantojn. Estante populara en Ukrainio kaj Rusio, Verko Serduĉko famiĝis internacie post la konkurso Eŭrovido-2007, en kiu ŝi okupis la duan pozicion.

## Historio kaj aspekto 
Verko Serduĉko kiel sceneja rolo aperis jam en la fruaj 1990-aj jaroj;
Andreo Danilko uzis tiun rolon unue por la studentaj KGS-oj (tradiciaj
ekssovetiaj konkursoj pri spriteco kaj humuro). En la jaro 1993
Verko Serduĉko estis prezentita en la konkurso *Jumorina* al la vasta
publiko, kaj ŝi tuj iĝis populara. Samjare Verko Serduĉko iĝis laŭreato
de la konkurso *Vsesmiĥ-93*; vera populareco venis al tiu persono post
kiam unu el la kompanioj eldonis reklaman filmeton kun ŝia partopreno.

En la pleja komenco Verko Serduĉko estis prezentata kiel vendistino, sed
sufiĉe rapide ŝia profesio estis ŝanĝita kaj ŝi iĝis konduktorino.
Krom prezenti diversajn skeĉojn kaj humurajn prezentaĵojn, fine de la 1990-aj
jaroj Verko Serduĉko gvidis la sufiĉe popularan televidan programeron
*SV-spektaĵo* (la rusa akronimo "SV" signifas "dormo-vagono"), en kiu
ŝi interparolis kun diversaj invititaj famaj personoj.

Ekde la jaro 1998 Verko Serduĉko ekkantis. Ŝiaj kantoj estas iom
simplaj kaj foje sensencaj tekste, tamen tre dancigaj kaj melodiaj (kun ofta
uzado de ukrainaj tradiciaj muzikaj elementoj), tial ili estas
tre popularaj en Ukrainio kaj Rusio

En la jaro 2001 la aspekto de Verko Serduĉko ŝanĝiĝas - el
plumpa kaj iom neĝentila konduktorino ŝi iĝis pop-stelulino. Ekde tiam
ŝi ĉiam aperas en pucaj kaj bizaraj vestoj, tamen esence ŝia naturo
ne ŝanĝiĝis.

Verko Serduĉko en ĉiuj siaj prezentadoj estas akompanata de sia "panjo" - simpla maljuna
amuz-aspekta virino el ukrainia kamparo (antaŭe ŝin ĉiam akompanis silenta junulino kun la nomo "Gelja").

## Partopreno en Eŭrovido-2007 
eta|225ra|Verko Serduĉko kun sia teamo en la konkurso Eŭrovido-2007 (Helsinko)

Post la sukcesa partopreno en Eŭrovido-2006 Ukrainio rajtis partopreni tuj en la finalo en la jaro 2007.
La 9an de marto 2007 Verko Serduĉko venkis en la enlanda konkurso
por partopreno en Eŭrovido-2007. Malgraŭ tio, ke la publika opinio
pri ŝia partopreno ne estis unueca, ŝi sukcese kantis sian kanton
"Dancing Lasha Tumbai" kaj okupis la duan pozicion, kio ĝenerale estis
akceptita en Ukrainio kiel granda sukceso.

La kanto "Dancing Lasha Tumbai" estas sufiĉe tipa por Verko Serduĉko - sen
iu arta valoro de la teksto la kanto akcentas unue la surscenejan prezentadon
kaj dancigon. La kanto estas kantata kelklingve, la unua frap-kantaĵo sonas kiel "*Sieben, sieben aj-lu-lu, sieben, sieben, ein, zwei, drei!*",
la dua frap-kantaĵo sonas kiel "*I want you see, Lasha Tumbai!*". La vortoj "Lasha Tumbai" laŭ la klarigo de
Andreo Danilko (kiu aŭtoris la kanton) venas el la mongola lingvo kaj signifas
"batu buteron!", tamen tiu klarigo ne ŝajnas konvinka. Pro la sona simileco
inter la vortoj "Lasha Tumbai" kaj "Russia Goodbye" (angle - Adiaŭ, Rusio!) okazis
granda bruo en Rusio, tamen malverŝajnas, ke ĝi malhelpos la popularecon de
Verko Serduĉko en Rusio.

## Kritikoj 
Verko Serduĉko ne estas anime akceptata de ĉiuj ukrainianoj. Multaj kritikas jen
la tekstojn (kiuj foje estas vere primitivaj), jen la rolon mem. Aparte akraj kritikoj
falis sur Verkon antaŭ la partopreno en Eŭrovido 2007: unu radi-stacio de Ukrainio
eĉ penis lanĉi la kampanjon kontraŭ ŝia partopreno, tamen sen granda sukceso.
Iuj dekstruloj (la politika partio "Kongreso de ukrainaj naciistoj") kritikas Verkon Serduĉkon
kiel "enkorpigon de malgrandrusiismo", kiu hontigas Ukrainion.

Tamen malgraŭ ĉiuj kritikoj Verko Serduĉko restas tre populara distra heroo.
Ne malmultaj opinias Verkon eĉ "enkorpigo de la ukraina animo" kaj "tipa ukrainino".

## Diskografio 
* *Я рождена для любви* ("Mi estas naskita por amo") (1998)
* *Гоп-гоп* ("Hop-hop, danc-danc") (2002)
* *Чита дрита* ("Ĉita-Drita", netradukebla danc-instiga diraĵo) (2003)
* *Ха-ра-шо* ("Ege bone") (2003)
* *Жениха хотела* ("Mi volis fianĉon") (2004)
* *После тебя* ("Post vi") (2005)
* *Новые песни Верки Сердючки* ("Novaj kantoj de Verko Serduĉko") (2006)
* *Тралі-Валі* ("Trali-Vali", netradukebla kaj sensenca rekantaĵo) (2006)
* *Dancing* (2007)
* *Doremi Doredo* (2008)
* *Дольче & Габбана* ("Dolce & Gabbana") (2011)

## Vidu ankaŭ 
* Andreo Danilko - la aktoro, kiu rolas Verkon Serduĉkon

## Eksteraj ligiloj 
* La oficiala paĝaro de Verko Serduĉko (ruse, angle)
* Fotoj
* Fotoj de Verko Serduĉko 

Kategorio:Scenejaj roluloj
Kategorio:Fikciaj slavoj
Kategorio:Fikciaj muzikistoj
Kategorio:Ukrainio